《寄题胡氏涧月堂二首 其一》
元代·刘诜

泠泠山中涧，皎皎天上月。以月照涧泉，举世无此洁。

月以表我心，涧以明我德。秋风吹八极，踞石濯华发。

短瓢吸寒光，羽衣弄飞雪。梦骑白凤凰，直上碧瑶阙。

安知世间人，咻咻方病热。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。